18.5.2022
MT
Il-Ġurnal Uffiċjali tal-Unjoni Ewropea
L 139/43
(143) Filwaqt li l-osservazzjonijiet ta’ EAA jindikaw ċertu tkabbir previst tal-flotta (li ma ġiex divulgat lill-awtoritajiet Portugiżi peress li dan jikkostitwixxi informazzjoni kunfidenzjali ta’ EAA), huwa improbabbli li EAA tilħaq daqs talflotta komparabbli ma’ dak ta’ TAP Air Portugal.
Peress li hija trasportatur tal-ajru ta’ daqs żgħir, mingħajr preżenza sinifikanti fl-ajruport ta’ Liżbona, l-investimenti meħtieġa biex EAA tkun f’pożizzjoni li tissostitwixxi lil TAP Air Portugal huma sostanzjali u estremament improbabbli li jinkisbu fil-futur qrib.
Meta jitqies il-fokus ta’ EAA fuq il-forniment ta’ servizzi ACMI lil trasportaturi oħra, inkluż lil TAP Air Portugal, l-awtoritajiet Portugiżi jinnotaw li ristrutturar b’suċċess ta’ TAP Air Portugal jista’ potenzjalment jissarraf fi ftehimiet ta’ servizz addizzjonali bejn dawn iż-żewġ kumpaniji.
5.2.
Adegwatezza tal-għajnuna
(144) L-awtoritajiet Portugiżi tennew il-konklużjoni tagħhom li, fid-dawl tas-sitwazzjoni preċedenti ta’ diffikultà ta’ TAP SGPS u l-impatt tal-pandemija tal-COVID-19, l-appoġġ mill-Istat fil-forma ta’ ekwità jipprovdi struttura finanzjarja aħjar għal TAP SGPS biex issaħħaħ il-karta bilanċjali tagħha.
(145) Fir-rigward tal-osservazzjonijiet ta’ Ryanair u ta’ EAA, l-awtoritajiet Portugiżi jenfasizzaw li, skont il-punt 58 tal-Linji Gwida R&R, l-Istati Membri huma liberi li jagħżlu l-forma tal-għajnuna għar-ristrutturar.
B’dan il-mod, huma ma humiex meħtieġa jagħmlu paragun eżawrjenti tal-opzjonijiet kollha disponibbli.
Huma jenħtieġ li jivvalutaw in-natura tad-diffikultajiet tal-benefiċjarju u jagħżlu strumenti xierqa biex jittrattawhom.
Dan l-eżerċizzju twettaq b’mod estensiv mill-awtoritajiet Portugiżi u ġie ppreżentat lill-Kummissjoni għall-valutazzjoni tagħha\.
Il-miżuri ta’ għajnuna mill-Istat innotifikati mill-Portugall ġew interpretati li jipprovdu appoġġ ta’ likwidità għallimplimentazzjoni tal-miżuri tal-pjan ta’ ristrutturar u jindirizzaw il-pożizzjoni ta’ ekwità negattiva ta’ TAP SGPS.
(146) B’mod partikolari, TAP SGPS akkumulat ekwità negattiva tal-azzjonisti ta’ EUR [...] miljun bejn l-2006 u l-2015, prinċipalment minħabba [...].
Meta wieħed iqis il-piż tan-negozju tal-linji tal-ajru fuq id-dħul ta’ TAP SGPS, [...].
Fir-rigward ta’ TAP Air Portugal, minkejja li l-linja tal-ajru kienet fuq trajettorja ta’ tkabbir f’termini operazzjonali, minħabba t-tnedija ta’ proċess ta’ trasformazzjoni, TAP Air Portugal kien għadu ma rnexxilhiex tnaqqas b’mod konsiderevoli l-kostijiet tagħha meta mqabbla mal-kompetituri, u ppreżentat b’mod konsistenti profittabbiltà aktar baxxa xprunata minn effiċjenza aktar baxxa u kostijiet straordinarji.
(147) Barra minn hekk, il-proċess ta’ trasformazzjoni ta’ TAP Air Portugal ġie interrott bħala riżultat tal-pandemija globali tal-COVID-19 u l-kriżi ekonomika li segwiet, li rriżultat fi kriżi akuta ta’ likwidità li wasslet għall-għoti ta’ għajnuna għas-salvataġġ mill-awtoritajiet Portugiżi, fl-2020.
Diġà lejn l-aħħar tal-2020, l-analiżi tal-likwidità ta’ Air Portugal kienet tindika b’mod ċar li mingħajr aktar appoġġ mill-Istat, TAP Air Portugal kienet se tilħaq pożizzjoni ta’ flus netta negattiva sostanzjali fl-2021 u fl-2022 fin-nuqqas ta’ rkupru tas-suq.
(148) Peress li s-swieq kapitali ma kinux disponibbli għal mutwatarji tal-linji tal-ajru bħal TAP SGPS, ir-rikors għallfinanzjament mill-Istat kien l-unika opzjoni disponibbli fl-2020.
Il-ġestjoni ta’ TAP SGPS għandha [...].
Madankollu, is-swieq tal-finanzjament tad-dejn fil-biċċa l-kbira ngħalqu għal-linji tal-ajru wara l-bidu tal-pandemija tal-COVID-19, bl-istituzzjonijiet finanzjarji b’mod ġenerali jnaqqsu drastikament il-limiti ta’ kreditu tagħhom għassettur.
Sabiex timmassimizza l-likwidità, TAP Air Portugal għamlet sforz biex tbigħ dawk l-inġenji tal-ajru li kienu proprjetà tal-kumpanija ([...]).
Assi oħrajn [...].
(149) Attwalment, qabel l-appoġġ inkrimentali mill-Istat u minkejja l-isforzi u d-diskussjonijiet ta’ TAP SGPS malistituzzjonijiet finanzjarji u partijiet ikkonċernati oħra, il-ġbir ta’ fondi addizzjonali mis-swieq privati għal TAP SGPS mhux se jkun possibbli fil-kundizzjonijiet preżenti u definittivament mhux qabel l-approvazzjoni tal-pjan ta’ ristrutturar.
Dan iħalli lill-Istat Portugiż, li huwa wkoll l-azzjonist ewlieni, bħala l-uniku sors vijabbli ta’ finanzjament (jew fornitur ta’ garanzija ta’ finanzjament) għall-kumpanija.
(150) F’dan il-kuntest, meta wieħed iqis in-nuqqas ta’ disponibbiltà tas-swieq kapitali f’dan l-istadju għal TAP SGPS u l-pożizzjoni ta’ ekwità u ta’ likwidità tal-kumpanija, il-konklużjoni tal-awtoritajiet Portugiżi hija li l-appoġġ mill-Istat fil-forma ta’ ekwità jipprovdi struttura finanzjarja aħjar għal TAP SGPS biex issaħħaħ il-karta bilanċjali tagħha.
Barra minn hekk, flimkien mal-implimentazzjoni tal-miżuri stabbiliti fil-pjan ta’ ristrutturar (jiġifieri dawk li jirrigwardaw ir-ristrutturar tal-flotta, tan-network u tal-kostijiet), l-għajnuna mill-Istat hija mistennija li tiffaċilita l-aċċess ta’ TAP Air Portugal għas-swieq kapitali matul il-perjodu minn [...].